ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1959/97 υποβολή: Mark Watts (PSE) προς την Επιτροπή (28 Μαΐου 1997)

Θέμα: Αποζημίωση μετά την απεργία των Γάλλων Οδηγών Φορτηγών

Πληροφορήθηκα ότι πέντε μήνες μετά την απεργία των Γάλλων Οδηγών Φορτηγών, πολλές μη γαλλικές εταιρείες οδικών μεταφορών που υπέστησαν σοβαρές οικονομικές απώλειες λόγω της απεργίας, δεν έχουν ακόμη λάβει οικονομική αποζημίωση.

Έχοντας υπόψη την αρχή της ελεύθερης κυκλοφορίας εμπορευμάτων και υπηρεσιών σύμφωνα με το Άρθρο 3 της Συνθήκης, θα μπορούσε η Επιτροπή να συνεχίσει τα διαβήματά της προς την Γαλλική Κυβέρνηση προκειμένου να εξασφαλίσει στις μη γαλλικές εταιρείες οδικών μεταφορών που υπήρξαν θύματα αυτής της εσωτερικής γαλλικής διαμάχης, την άμεση λήψη επαρκούς και πλήρους αποζημίωσης;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-1756/97 και P-1959/97 (18 Ιουνίου 1997)

Η Επιτροπή δεν διαθέτει ουσιαστικό νομικό δικαίωμα ή δυνατότητες παρέμβασης σε διαφωνίες που παρατηρούνται σε εθνικό επίπεδο μεταξύ εργοδοσίας και εργαζομένων, εκτός από τις περιπτώσεις κατά τις οποίες ένα κράτος μέλος αποδεδειγμένα θεωρείται ότι παραμελεί τα καθήκοντα συμμόρφωσής του προς τις υποχρεώσεις που απορρέουν από τη Συνθήκη ΕΚ. Ανάλογο καθήκον φυσικά συνιστά η εξασφάλιση του δικαιώματος της ελεύθερης διακίνησης εμπορευμάτων και ατόμων.

Η Επιτροπή δύναται να πιέσει τα κράτη μέλη να λάβουν όλα τα μέτρα που κρίνονται απαραίτητα προκειμένου να εξασφαλισθεί η ελευθερία αυτή, όπως εξάλλου συχνά έχει ήδη πράξει σε περιπτώσεις κατά τις οποίες ανάλογες διαφωνίες είχαν ως αποτέλεσμα να παρεμποδισθεί η ελευθερία της διακίνησης.

Η αντιστάθμιση των ζημιών που υφίστανται οι φορείς εκμετάλλευσης αποτελεί εντούτοις θέμα που εμπίπτει αποκλειστικά στην αρμοδιότητα των κρατών μελών. Ωστόσο για τις περιπτώσεις για τις οποίες οι κυβερνήσεις έχουν δημιουργήσει προγράμματα, η Επιτροπή έχει κατ'επανάληψη τονίσει ότι τα κράτη μέλη θα πρέπει να αναλαμβάνουν δράση τάχιστα προκειμένου να εξασφαλίζεται η δίχως καθυστερήσεις αποζημίωση των φορέων εκμετάλλευσης.

Η Επιτροπή δεν έχει μέχρι στιγμής λάβει οιαδήποτε πρόταση εκ μέρους της IRU (Διεθνής Ένωση Οδικών Μεταφορών) για το θέμα αυτό. Εντούτοις, η Επιτροπή κατανοεί ότι ο οργανισμός αυτός παρενέβη επίσης με στόχο τον τερματισμό του κλεισίματος των δρόμων και να επιτύχει αντισταθμιστικά οφέλη για τις εταιρείες που είναι μέλη του.

Προσφάτως, η Επιτροπή επέστησε την προσοχή του γάλλου υπουργού μεταφορών στο γεγονός ότι έχει λάβει μεγάλο αριθμό παραπόνων και ότι αυτό θέτει υπό αμφισβήτηση την αποτελεσματικότητα των ισχυουσών ρυθμίσεων για τις αντισταθμίσεις. Η Επιτροπή έχει, ως εκ τούτου, ζητήσει από τις γαλλικές αρχές να συντάξουν επειγόντως έκθεση για όλες τις διεκδικήσεις αντιστάθμισης που έχουν υποβληθεί, περιλαμβάνοντας και λεπτομέρειες για τον αριθμό των διεκδικήσεων που έχουν διατυπωθεί, το στάδιο διεκπεραίωσής τους και τις περιπτώσεις για τις οποίες έχει ήδη καταβληθεί αντιστάθμιση. Μέχρι σήμερα δεν έχει ληφθεί οιαδήποτε απάντηση.
ΓΡΑΠΤΗ ΕΡΩΤΗΣΗ E-1815/97 υποβολή: Νικήτας Κακλαμάνης (UPE) προς την Επιτροπή (28 Μαΐου 1997)

Θέμα: «ΕΥΡΩ» και ανακρίβειες στις απεικονίσεις του

Κατά τη διάρκεια της εκστρατείας ευαισθητοποίησης των κατοίκων του Βερολίνου για την αναγκαιότητα καθιέρωσης του «ΕΥΡΩ» κόπηκαν χιλιάδες κέρματα-δείγματα του μελλοντικού Ενιαίου Ευρωπαϊκού Νομίσματος.

Στη μία όψη των κερμάτων αυτών, που χρησιμοποιήθηκαν επί μία εβδομάδα (3-11 Μαΐου 1997) σε 50 βερολινέζικα μαγαζιά, υπήρχε η Πύλη του Βραδεμβούργου και από την άλλη ο χάρτης της Ευρώπης με απόντα - για άλλη μία φορά - τα ελληνικά νησιά.

Το πολύ σημαντικό στοιχείο της όλης υπόθεσης είναι ότι υπάρχει η σαφής πληροφορία ότι η όλη ενημερωτική εκστρατεία χρηματοδοτήθηκε και από το Γραφείο της Ευρωπαϊκής Επιτροπής στο Βερολίνο, και για αυτό η προαναφερθείσα παράλειψη αποκτά ιδιαίτερη σοβαρότητα, δοθέντος μάλιστα ότι είναι πρόσφατη η δέσμευση του αρμοδίου Επιτρόπου κ. Ντε Σιλγκύ για διόρθωση των ανακριβειών στα χαρτονομίσματα που παρουσιάσθηκαν στο Δουβλίνο, τον Δεκέμβριο του 1996.

Θα ήθελα να έχω τη θέση της Ευρωπαϊκής Επιτροπής για το πολύ σοβαρό αυτό θέμα, που άπτεται της αξιοπιστίας της, και της ευαισθησίας που πρέπει να αποδεικνύει προς όλα τα κράτη μέλη της Ε.Ε.

Απάντηση του κ. de Silguy εξ ονόματος της Επιτροπής (2 Ιουλίου 1997)

Η Επιτροπή είναι υπεύθυνη για την οργάνωση του διαγωνισμού για το σχεδιασμό της κοινής μορφής των κερμάτων του ευρώ. Σε κάθε στάδιο της διαδικασίας λαμβάνονταν μέτρα που να διασφαλίζουν ότι οι εθνικές ευαισθησίες αντικατοπτρίζονται στην τελική επιλογή του σχεδίου. Π.χ., τα κράτη μέλη (με εξαίρεση τη Δανία που αποφάσισε να μη συμμετέχει) κλήθηκαν να υποβάλουν τρεις σειρές νομισμάτων, που επιλέχθηκαν σε εθνικό επίπεδο, ώστε να κριθούν από επιτροπή ευρωπαίων εμπειρογνωμόνων. Τα κριτήρια στα οποία βασίστηκε η επιτροπή για την επιλογή της ήταν η δημιουργικότητα, η αισθητική, η αντίληψη του κοινού και η αποδοχή.

Στη συνέχεια οι εννέα σειρές νομισμάτων που επιλέχθηκαν από την επιτροπή υποβλήθηκαν σε ποικίλες διαβουλεύσεις. Μια ποσοτική και ποιοτική μελέτη όπου χρησιμοποιήθηκε δείγμα από 2000 άτομα στο σύνολο της Ευρώπης πραγματοποιήθηκε με στόχο την σφυγομέτρηση των αντιδράσεων συγχρόνως του κοινού και των επαγγελματιών.

Η τελική επιλογή του σχεδίου αναγγέλθηκε από τους αρχηγούς κρατών και κυβερνήσεων κατά τη Σύνοδο του Ευρωπαϊκού Συμβουλίου στο Άμστερνταμ.

Κέρματα-δείγματα που κόπηκαν για λόγους ενημερωτικούς εκστρατείας ή άλλους δεν προορίζονται για αναπαραγωγή του σχεδίου των κερμάτων του ευρώ, που αποφασίστηκε σύμφωνα με τη διαδικασία που περιγράφηκε παραπάνω.
ΓΡΑΠΤΗ ΕΡΩΤΗΣΗ E-2096/97 υποβολή: Hiltrud Breyer (V) προς την Επιτροπή (19 Iουνίου 1997)

Θέμα: Άχρηστα σιδερικά από ηλεκτρονικό εξοπλισμό

1. α) Γνωρίζει η Επιτροπή εάν η βιομηχανία σχεδιάζει οικειοθελείς συμφωνίες;

β) Πώς εκτιμά η Επιτροπή τις εν λόγω συμφωνίες;

2. Πώς κρίνει η Επιτροπή έναν διακανονισμό ο οποίος συνδυάζει εθελοντικές αυτοδεσμεύσεις και νομικά δεσμευτικούς όρους;

Απάντηση της κας Bjerregaard εξ ονόματος της Επιτροπής (1 Αυγούστου 1997)

1. Τα απόβλητα ηλεκτρολογικού και ηλεκτρονικού εξοπλισμού καλύπτονται από την κοινοτική νομοθεσία περί αποβλήτων.

Η Επιτροπή δεν διαθέτει πληροφορίες για αυτοδεσμευτικές συμφωνίες στο πεδίο των αποβλήτων ηλεκτρονικού εξοπλισμού.

2. Η γνώμη της Επιτροπής σχετικά με τις αυτοδεσμεύσεις αντανακλάται στην ανακοίνωσή της της 27ης Νοεμβρίου 1996 ((COM(96) 561 )). Στην εν λόγω ανακοίνωση περιέχονται οδηγίες για την κατάρτιση αυτοδεσμευτικών συμφωνιών. Στις 17 Ιουλίου 1997, το Ευρωπαϊκό Κοινοβούλιο εξέδωσε ψήφισμα σχετικά με την ανωτέρω ανακοίνωση.
ΓΡΑΠΤΗ ΕΡΩΤΗΣΗ E-1952/97 υποβολή: Susan Waddington (PSE) προς την Επιτροπή (4 Iουνίου 1997)

Θέμα: Ενημερωτικές εκστρατείες - το ευρώ

Ποιό ήταν το ύψος της χρηματοδότησης που έλαβε το Ηνωμένο Βασίλειο για να τη χρησιμοποιήσει σε κρατικές ενημερωτικές εκστρατείες με θέμα την Οικονομική και Νομισματική Ένωση;

Κατά πόσο και γιατί διαφέρει το ποσό αυτό σε σχέση με το αντίστοιχο που λαμβάνουν άλλα κράτη μέλη;

Απάντηση του κ. Oreja εξ ονόματος της Επιτροπής (3 Ιουλίου 1997)

Έχει εγκριθεί η χορήγηση πάνω από 200 000 ECU στο Ηνωμένο Βασίλειο για ειδικά με την οικονομική και νομισματική ένωση (ΟΝΕ) και σχετικά με το Εύρω σχέδια, κυρίως σε απάντηση σε αιτήματα από μη κυβερνητικούς κλάδους. Πάντως, η προηγούμενη βρετανική κυβέρνηση είχε αποφασίσει ότι δεν ήταν σκόπιμο να διεξαχθεί εθνική ενημερωτική εκστρατεία για το θέμα αυτό πριν τη λήψη της σχετικής με την είσοδο του Ηνωμένου Βασιλείου στην ΟΝΕ απόφαση, και η Επιτροπή πρόσεξε να σεβαστεί τη θέση αυτή. Εντούτοις σε άλλα κράτη μέλη, η Επιτροπή είχε την ευχαρίστηση να συμμετάσχει σε κοινές ενέργειες με κυβερνήσεις για την παροχή πληροφοριών.

Αυτό εξηγεί τη διαφορά μεγέθους που παρατηρείται μεταξύ της χορηγηθείσας στο Ηνωμένο Βασίλειο και στα άλλα κράτη μέλη χρηματοδότησης.
ΓΡΑΠΤΗ ΕΡΩΤΗΣΗ P-1748/97 υποβολή: Susan Waddington (PSE) προς την Επιτροπή (11 Μαΐου 1997)

Θέμα: Eurostat - έκθεση για τα νοικοκυριά

Σύμφωνα με ισχυρισμούς της εφημερίδας The Guardian η Επιτροπή δεν θα δώσει στη δημοσιότητα την έκθεση της Eurostat για τα νοικοκυριά έως ότου διενεργηθούν οι εκλογές στο Ηνωμένο Βασίλειο ((The Guardian, σελ. 1 & 7, 28.4.1997. )).

Διαψεύδει η Επιτροπή τους ισχυρισμούς αυτούς; Συμφωνεί η Επιτροπή ότι η συμπεριφορά αυτή θα ήταν αντίθετη προς το ρόλο της όπως καθορίζεται στις Συνθήκες και την Απόφασή της 97/281/ΕΚ ((ΕΕ L 112 της 29.4.1997, σελ. 56. )) της 21ης Απριλίου 1997 σχετικά με το ρόλο της Eurostat (ιδιαίτερα τα άρθρα 3 και 11) και, έχοντας υπόψη ότι διενεργούνται τακτικά εκλογές στα κράτη μέλη, ότι η ενέργεια αυτή θα δημιουργούσε επικίνδυνο προηγούμενο για το μελλοντικό έργο και τη διαφάνεια του Οργάνου;

Απάντηση του κ. de Silguy εξ ονόματος της Επιτροπής (13 Ιουνίου 1997)

Η έκδοση της Στατιστικής Υπηρεσίας (Eurostat) «Statistics in focus, population and social conditions no 6/1997, Income distribution and poverty in EU12 - 1993» δημοσιεύτηκε στις 14 Μαΐου 1997, σύμφωνα με τις κανονικές διαδικασίες που προβλέπονται για τη δημοσίευση των εκθέσεων της Eurostat. Αυτό σημαίνει ότι η έκθεση εκδόθηκε αμέσως μόλις ήταν έτοιμες και οι τρεις γλωσσικές εκδόσεις (γαλλική, αγγλική και γερμανική) της έκθεσης, δηλ. μετά τη μετάφραση, τη μορφοτύπηση και την εκτύπωσή τους. Η ενλόγω διαδικασία δεν επηρεάστηκε κατά κανένα τρόπο από τις εκλογές στο Ηνωμένο Βασίλειο.

Οι κοινοτικές στατιστικές παράγονται σύμφωνα με τις αρχές της αμεροληψίας πράγμα που σημαίνει ότι είναι απαλλαγμένες από οποιαδήποτε πίεση. Έτσι οι εκλογές στα κράτη μέλη δεν επηρεάζουν ποτέ το χρονικό προγραμματισμό της δημοσίευσης των στατιστικών.
ΓΡΑΠΤΗ ΕΡΩΤΗΣΗ E-1612/97 υποβολή: Josι Valverde Lσpez (PPE) προς την Επιτροπή (7 Μαΐου 1997)

Θέμα: Το ελαιόλαδο στις συμφωνίες συνεργασίας με την Τυνησία και το Μαρόκο

Είναι σε θέση η Επιτροπή να αναφέρει λεπτομερή στοιχεία σχετικά με τις υποχρεώσεις που ανέλαβε για εισαγωγή ελαιολάδου στο πλαίσιο των συμφωνιών συνεργασίας με την Τυνησία και το Μαρόκο;

Ποιες οικονομικές επιπτώσεις ενδέχεται να υπάρξουν για τους ελαιοπαραγωγούς της Ευρωπαϊκής Ένωσης;

Απάντηση του κ. Fischler εξ ονόματος της Επιτροπής (4 Ιουλίου 1997)

Δυνάμει της συμφωνίας συνεργασίας που υπεγράφη στην Τύνιδα στις 25 Απριλίου 1976, συμπεριλαμβανομένων των συνεπακόλουθων πρωτοκόλλων, οι εισαγωγές ελαιολάδου καταγωγής Τυνησίας επωφελούνται μειωμένου δασμού (7,80 ECU για 100 χλγρ.) στο πλαίσιο δασμολογικής ποσόστωσης 46.000 τόνων. Η ίδια παραχώρηση περιλαμβάνεται και στο πλαίσιο της συμφωνίας σύνδεσης η οποία υπεγράφη στις Βρυξέλλες στις 17 Ιουλίου 1995, και βρίσκεται επί του παρόντος στο στάδιο της επικύρωσης. Εξάλλου, και εκτός αυτής της ποσόστωσης, η κοινοτική κανονιστική ρύθμιση προβλέπει δασμολογικές μειώσεις για τις εισαγωγές ελαιολάδου καταγωγής Μαρόκου και Τυνησίας.

Εντούτοις, εκτός από τις εισαγωγές που πραγματοποιούνται στο πλαίσιο του καθεστώτος της ενεργητικής τελειοποίησης, οι «εισαγωγές που προέρχονται από τρίτες χώρες», περιορίζονται στις εισαγωγές που προέρχονται από την Τυνησία και πραγματοποιούνται στο πλαίσιο της δασμολογικής ποσόστωσης (46.000 τόνων) με μειωμένους δασμούς. Οι εισαγωγές που προέρχονται από άλλες τρίτες χώρες είναι αμελητέες.

Ο οικονομικός αντίκτυπος αυτής της ποσόστωσης ελαιολάδου για τον κοινοτικό αντίστοιχο παραγωγικό τομέα είναι πολύ δύσκολο να εκτιμηθεί, επειδή εξαρτάται από διάφορες παραμέτρους αγοράς, μεταξύ άλλων από την παραγωγή της τρέχουσας περιόδου, την μεταφορά από προηγούμενες περιόδους, τις τιμές της αγοράς, το επίπεδο των αποθεμάτων παρέμβασης, τις προβλέψεις των εξαγωγών, την ποιότητα τόσο του κοινοτικού όσο και του τυνησιακού ελαιολάδου, καθώς επίσης και από το επίπεδο κατανάλωσης.

Συνολικά, ο οικονομικός αντίκτυπος θα είναι της ίδιας τάξης μεγέθους με την διαφορά μεταξύ της τιμής αγοράς των κοινοτικών ελαιολάδων πριν και μετά από την εισαγωγή της τυνησιακής ποσόστωσης.

Εν πάση περιπτώσει, η εκτίμηση αυτή πρέπει να συγκριθεί με τα ελαιόλαδα τα οποία υπάρχουν στην δεδομένη περίοδο. Αν η περίοδος αυτή δεν είναι πλεονασματική, τότε ο οικονομικός αντίκτυπος θα είναι σχεδόν ανύπαρκτος 7 στην αντίθετη περίπτωση (πλεονασματική συγκομιδή), οι οικονομικές επιπτώσεις για τον εν λόγω τομέα θα είναι εμφανέστερες.
ΓΡΑΠΤΗ ΕΡΩΤΗΣΗ E-0105/97 υποβολή: Νικήτας Κακλαμάνης (UPE) προς την Επιτροπή (29 Iανουαρίου 1997)

Θέμα: Χρηματοδότηση του ECMI από την Ε.Ε.

Η Γερμανία και η Δανία συνέστησαν από κοινού στο Flensburg της Γερμανίας το «European Center for Minority Issues» (ECMI) με αντικείμενο την κατάσταση των εθνικών μειονοτήτων και άλλων αυτοχθόνων πληθυσμιακών ομάδων σε όλη την Ευρώπη.

Διευθυντής του ECMI τοποθετήθηκε ο Dr. Stefan Troebst, ιστορικός, υφηγητής της Ιστορίας της Ανατολικής Ευρώπης στο «Ελεύθερο Πανεπιστήμιο του Βερολίνου». Ο κ. Troebst έχει κατά καιρούς διατυπώσει (τελευταία στην «Frankfurter Allgemeine Zeitung», 31.7.1996) απόψεις περί δήθεν ύπαρξης αλβανικής μειονότητας στην Ελλάδα και εμφανίζεται ως θιασώτης της προσάρτησης του Κοσσυφοπεδίου στην Αλβανία.

Οι εμπρηστικές του δηλώσεις περί «μακεδονικού και ελληνικού εθνικισμού» στην ίδια εφημερίδα δημιουργούν εύλογα ερωτηματικά για την όλη δραστηριότητα του ECMI.

Το θέμα είναι αρκετά σοβαρό και πληροφορίες υπάρχουν ότι προετοιμάζεται γενναία επιχορήγηση του ECMI από το Πρόγραμμα Intereg της ΕΕ., ενώ ήδη δόθηκαν χρήματα από την Ε.Ε. για τη σύστασή του.

Θα ήθελα να πληροφορηθώ από την Ευρωπαϊκή Επιτροπή:

1. αν γνωρίζει το ποιόν και τις δραστηριότητες του Διευθυντή του ECMI κ. Troebst, ο οποίος έφθασε στο σημείο κατά τα εγκαίνια του ECMI (4.12.1996) να δηλώσει ότι «αν οι Πομάκοι στην Ελλάδα ή στη Βουλγαρία οργανώσουν μία εθνική κίνηση και απαιτήσουν ανεξάρτητο κράτος αυτό είναι ένα δύσκολο, αλλά σε ορισμένες περιπτώσεις, πιεστικό θέμα»;

2. αν χρηματοδοτήθηκε και αν προβλέπεται η χρηματοδότηση από οποιοδήποτε Πρόγραμμα της Ε.Ε. προς το ECMI, ένα «Κέντρο» που η δραστηριότητα του μπορεί να αποβεί θρυαλίδα για τα Βαλκάνια αλλά και άλλες περιοχές της Ε.Ε;

3. έχει το ECMI οποιαδήποτε άμεση ή έμμεση σχέση με κάποιο από τα Όργανα της Ε.Ε.; αν όχι, δεν θα έπρεπε να του γίνει σαφές ότι με τον τίτλο του και την επίσημη εμπλοκή δύο κρατών μελών της Ε.Ε. σε αυτό αμαυρώνεται η εικόνα της Ε.Ε., που τόσο ανάγκη έχει ένα πραγματικά ανεξάρτητο Παρατηρητήριο για τις Μειονότητες και όχι ένα «Κέντρο» με ασαφείς και ύποπτους σκοπούς;

Συμπληρωματική απάντηση της κας Wulf-Mathies εξ ονόματος της Επιτροπής (18 Ιουλίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή του ερώτηση E-1416/97 ((ΕΕ C 21 της 22.1.1998, σελ. 53 )).
ΓΡΑΠΤΗ ΕΡΩΤΗΣΗ E-1670/97 υποβολή: Anita Pollack (PSE) προς την Επιτροπή (20 Μαΐου 1997)

Θέμα: Ηλιακή ενέργεια

Αληθεύει άραγε ότι δεν υπάρχει σήμερα ευρωπαϊκή παραγωγή σιλικόνης που αποτελεί σημαντικό συστατικό στην παραγωγή φωτοβολταϊκών τόξων; Τούτο οφείλεται στο ότι το στοιχείο αυτό δεν υπάρχει στην Ευρώπη ή στο ότι δεν έχει αναπτυχθεί η εξαγωγή του; Από πού προμηθεύεται η Ευρωπαϊκή Ένωση σιλικόνη;

Απάντηση της κας Cresson εξ ονόματος της Επιτροπής (26 Ιουνίου 1997)

Το πυρίτιο αποτελεί ένα από τα αφθονώτερα στοιχεία της υδρογείου- η άμμος είναι κατά βάσιν ένα οξείδιο του πυριτίου- και επομένως δεν υπάρχει έλλειψη πυριτίου στην Ευρώπη.

Το χημικώς καθαρό πυρίτιο δεν μπορεί να χρησιμοποιηθεί σε ηλιακές ή ηλεκτρονικές εφαρμογές. Χρειάζεται να υποστεί περαιτέρω εξευγενισμό ούτως ώστε να καταστεί «ηλιακής καθαρότητας» (δηλ. κατάλληλη για φωτοβολταϊκή ηλιακή κυτταρική παραγωγή) και, έτι περαιτέρω, εάν πρόκειται να χρησιμοποιηθεί στα μικροκυκλώματα, (τρανζίστορ), στα ολοκληρωμένα κυκλώματα και σε άλλες ηλεκτρονικές εφαρμογές.

Το ηλιακής καθαρότητας πυρίτιο παράγεται από σειρά ευρωπαϊκών εταιρειών, ενώ η σχετική έρευνα και ανάπτυξη (Ε& Α) για αποδοτικότερη παραγωγή τέτοιου πυριτίου χρηματοδοτείται σήμερα από το πρόγραμμα για την μη πυρηνική ενέργεια, προκειμένου να εξασφαλιστεί η τροφοδότηση της Ευρώπης με όλες τις κατάλληλες κατηγορίες πυριτίου ηλιακής καθαρότητας (άμορφου, κρυσταλλικού, λεπτής ταινίας).
ΓΡΑΠΤΗ ΕΡΩΤΗΣΗ E-1514/97 υποβολή: Christoph Konrad (PPE) προς την Επιτροπή (5 Μαΐου 1997)

Θέμα: Κατάταξη, στην Ευρωπαϊκή Ένωση, των ινών υάλου μεταξύ των «επικίνδυνων» ουσιών

1. Γιατί η Επιτροπή διοργανώνει, εδώ και πολλά έτη, συζητήσεις εμπειρογνωμόνων με θέμα ποια διαδικασία ελέγχου πρέπει να εφαρμοσθεί για να καταστεί δυνατή η κατάταξη των ινωδών υλικών και ειδικότερα των ινών υάλου σε διάφορες κατηγορίες κινδύνου;

2. Πότε υπολογίζεται να λήξουν οι εν λόγω συζητήσεις της Επιτροπής και πότε θα υποβάλει η Επιτροπή μια οριστική σχετική ρύθμιση (πρόταση);

3. Θα λάβει κατά τις συζητήσεις υπόψη της η Επιτροπή το γεγονός ότι στην Ομοσπονδιακή Δημοκρατία της Γερμανίας κατασκευάζονται ήδη σήμερα, βάσει των καινοτομιών, ίνες υψηλής ποιότητας που αποκλείουν απολύτως τη δημιουργία οιουδήποτε κινδύνου τόσο για την υγεία των εργαζομένων, κατά τη διαδικασία κατασκευής τους, όσο και για την υγεία των καταναλωτών;

4. Με ποια ρύθμιση προτίθεται η Επιτροπή να εξασφαλίσει ότι τα εν λόγω προϊόντα υψηλής ποιότητας θα έχουν πρόσβαση στις αγορές της Ευρωπαϊκής Ένωσης;

Λόγω των διαφορετικών κατατάξεων ή ποιοτήτων δημιουργούνται σήμερα στρεβλώσεις στον τομέα του ανταγωνισμού.

Απάντηση της κας Bjerregaard εξ ονόματος της Επιτροπής (1 Ιουλίου 1997)

1. Η Επιτροπή εδώ και πολλά χρόνια εξετάζει το ενδεχόμενο επίσημης ταξινόμησης των τεχνιτών μεταλλικών ινών με την εισαγωγή τους στο παράρτημα Ι της οδηγίας 67/548/ΕΟΚ ((ΕΕ 196 της 16.8.1967. )) σχετικά με την ταξινόμηση και την επισήμανση των επικίνδυνων χημικών ουσιών.

Η ονομασία «τεχνητές μεταλλικές ίνες» καλύπτουν κάθε οικογένεια ινών, μεταξύ των οποίων συγκαταλέγονται και οι ίνες υάλου και οι πετρώδεις ίνες.

Οι επιστημονικές δυσκολίες που σχετίζονται με την αξιολόγηση των καρκινογόνων ιδιοτήτων των ινών αυτών έχουν καθυστερήσει τη σύνταξη σχεδίου οδηγίας. Ιδίως η εκπόνηση καταλλήλων μεθόδων δοκιμής και αξιόπιστου συσχετισμού των αποτελεσμάτων.

2. Οι πρόοδοι που έχουν επιτευχθεί σε ό,τι αφορά τις γνώσεις στον τομέα της βιοδιαλυσιμότητας των ινών και του συσχετισμού τους με ενδεχόμενες καρκινογόνες ιδιότητες λογικά θα έπρεπε να επιτρέψουν στην Επιτροπή να υποβάλει κατά τους επόμενους μήνες σχέδιο οδηγίας.

3. Το σχέδιο οδηγίας θα επιτρέψει να ληφθούν υπόψη οι πρόοδοι που έχουν επιτευχθεί εκ μέρους των παραγωγών, ιδίως στη γερμανική αγορά. Όντως, οι «νέες» ίνες απομόνωσης που παράγονται και διακινούνται εμπορικά στην αγορά αυτή μετά το 1995 κατά τα φαινόμενα δεν συνεπάγονται κινδύνους καρκινογένειας.

4. Οι διατάξεις των οδηγιών που αφορούν τα χημικά προϊόντα (συστάσεις και παρασκευάσματα) επιτρέπουν την εναρμόνιση των κανονιστικών διατάξεων για το σύνολο του κοινοτικού εδάφους. Επίσης, ενδεχόμενες ταξινομήσεις (και αποκλίσεις από αυτές) που θα καθιερωθούν με το μελλοντικό σχέδιο οδηγίας θα ισχύουν για το σύνολο της ευρωπαϊκής αγοράς.

Εντούτοις, τα εν λόγω νομοθετικά μέτρα δεν προβλέπουν ανάληψη ιδιαίτερης δράσης προώθησης.
ΓΡΑΠΤΗ ΕΡΩΤΗΣΗ E-1363/97 υποβολή: Joaquνn Sisσ Cruellas (PPE) προς την Επιτροπή (21 Απριλίου 1997)

Θέμα: Άμεση συμμετοχή και ανταγωνιστικότητα

Σύμφωνα με μια μελέτη του Ευρωπαϊκού Ιδρύματος για τη βελτίωση των συνθηκών ζωής και εργασίας στην Ένωση σχετικά με τη λειτουργία της άμεσης συμμετοχής για τις οργανωτικές αλλαγές στην Ευρώπη, οι ευρωπαϊκές επιχειρήσεις παρουσιάζουν καθυστέρηση σε σχέση με τις αμερικανικές και τις ιαπωνικές όσον αφορά την ανταγωνιστικότητα και την ευελιξία. Πρόσφατα στοιχεία επιβεβαιώνουν ότι ο αριθμός μεγάλων επιχειρήσεων υψηλής αποδοτικότητας στις Ηνωμένες Πολιτείες (40%) είναι υπερδιπλάσιος εκείνων της Ευρωπαϊκής Ένωσης.

Λαμβάνοντας υπόψη ότι ο αριθμός των επιχειρήσεων υψηλής αποδοτικότητας που εφαρμόζουν την άμεση συμμετοχή στην Ευρωπαϊκή Ένωση είναι μικρός, και λαμβάνοντας υπόψη ότι, αντίθετα με τη γνώμη των ειδικών, τα διοικητικά συμβούλια πολλών ευρωπαϊκών επιχειρήσεων δεν συμφωνούν με την καθιέρωση της άμεσης συμμετοχής των εργαζομένων ως κεντρικού άξονα για την εφαρμογή νέων μορφών εργασίας και την αύξηση της ευελιξίας, ερωτώ την Επιτροπή:

- Ποιές είναι οι βασικές πρωτοβουλίες που έχουν αναληφθεί προκειμένου να αυξηθεί η ανταγωνιστικότητα και η ευελιξία των ευρωπαϊκών επιχειρήσεων, οι οποίες υστερούν από τις ανταγωνίστριές τους της Αμερικής και της Ιαπωνίας;

- Έχει πραγματοποιηθεί κάποια ενημερωτική εκστρατεία, ή μέτρα άλλης μορφής προκειμένου να καταστούν γνωστές στις ευρωπαϊκές επιχειρήσεις οι βασικές μορφές της άμεσης συμμετοχής των εργαζομένων;

Απάντηση του κ. Flynn εξ ονόματος της Επιτροπής (13 Ιουνίου 1997)

Η Επιτροπή γνωρίζει πράγματι τη σπουδαιότητα της άμεσης συμμετοχής των εργαζομένων σε συνάρτηση με την ανταγωνιστικότητα. Στο πράσινο βιβλίο της «Σύμπραξη για μια νέα οργάνωση της εργασίας» ((COM (97) 128. )), το οποίο εγκρίθηκε στις 16 Απριλίου 1997, η Επιτροπή καλεί τους εργαζομένους, τα διοικητικά στελέχη, τις συνδικαλιστικές οργανώσεις και τους εργοδότες να δημιουργήσουν μια νέα οργάνωση εργασίας, με βάση τα υψηλά προσόντα, τη μεγάλη εμπιστοσύνη και την υψηλή ποιότητα. Η αυξημένη συμμετοχή των εργαζομένων αποτελεί ουσιαστικό στοιχείο για τη νέα μορφή ολοκληρωμένης οργάνωσης της εργασίας, εφ' όσον η αποδοτική παραγωγή απαιτεί υψηλά επίπεδα εμπιστοσύνης και αφοσοίωσης στις επιχειρήσεις.

Οστόχος του πράσινου βιβλίου είναι να προκαλέσει ένα πανευρωπαϊκό διάλογο και να ευαισθητοποιήσει το κοινό για ένα ζήτημα το οποίο είναι αποφασιστικής σημασίας όσον αφορά την επαλήθευση των προσδοκιών της Κοινότητας να αποτελέσει η συζήτηση αυτή νέο πλαίσιο για τον εκσυγχρονισμό της εργασιακής ζωής με βάση τη σύμπραξη.

Το πράσινο βιβλίο θα κυκλοφορήσει ευρύτατα και ελπίζεται ότι θα συζητηθεί σε τοπικό, εθνικό και ευρωπαϊκό επίπεδο, ιδιαίτερα στα πλαίσια του κοινωνικού διαλόγου.

Το πράσινο βιβλίο καλεί τους ενδιαφερομένους να υποβάλουν τα σχόλιά τους πριν από το τέλος του Νοεμβρίου. Επιπλέον, προτείνεται να πραγματοποιηθεί μια σημαντική ευρωπαϊκή διάσκεψη στις αρχές του 1998.
ΓΡΑΠΤΗ ΕΡΩΤΗΣΗ P-2292/97 υποβολή: Giacomo Santini (UPE) προς την Επιτροπή (26 Iουνίου 1997)

Θέμα: Συγκέντρωση αγοράς στον τομέα των βιομηχανικών συσσωρευτών

Στις 31 Μαΐου 1997, ο Όμιλος EXIDE Verwaltungs GmbH του Buedingen, μία εταιρεία που ανήκει στην EXIDE Corporation του Bloomfield Hills στο Michigan, η οποία κατέχει την πρώτη θέση παγκοσμίως στον τομέα των βιομηχανικών συσσωρευτών με το 35% της αγοράς, εξαγόρασε το 100% της εταιρείας συσσωρευτών μολύβδου DETA Akkumulatorenwerk GmbH του Bad Lauterberg και MAREG Accumulatoren GmbH του Duisburg.

Η εξαγορά αυτή θα μπορούσε να οδηγήσει σε μία περαιτέρω συγκέντρωση της αγοράς του τομέα με αποτελέσματα που φαίνεται ότι υπερβαίνουν την κατάσταση ολιγοπωλίου (ήδη απαράδεκτη) για μία κατάσταση μονοπωλίου στον τομέα. Πράγματι, ο Όμιλος EXIDE έφθασε το '96 σε κύκλο εργασιών ύψους περίπου 2,3 δισ. δολαρίων εκ των οποίων το 1,6 στην ΕΕ αγοράζοντας πρόσφατα δύο εκ των κυρίων ευρωπαίων παραγωγών συσσωρευτών, την TUDOR και την CEAG εκτός από πολλές άλλες τα παρελθόντα έτη.

Δεν θεωρεί η Επιτροπή ότι θα έπρεπε να επαληθεύσει τις θέσεις τραστ που προκύπτουν από την ενέργεια αυτή και να ενημερώσει την εγγυόμενη αρχή στη Γερμανία, τα αρμόδια κοινοτικά όργανα και το Ευρωπαϊκό Κοινοβούλιο;

Απάντηση του κ. Van Miert εξ ονόματος της Επιτροπής (17 Ιουλίου 1997)

Η πράξη που αναφέρει το Αξιότιμο Μέλος δεν εμπίπτει στη δικαιοδοσία της Επιτροπής βάσει των κοινοτικών κανόνων ανταγωνισμού, και ιδίως του κανονισμού αριθ. 4064/89 του Συμβουλίου για τον έλεγχο των συγκεντρώσεων μεταξύ επιχειρήσεων ((ΕΕ L 395 της 30.12.1989. )). Οι εξαγορασθείσες εταιρείες δεν πραγματοποιούν κύκλο εργασιών 250 εκατ. ECU σε κοινοτικό επίπεδο, όριο που θεσπίζεται από τον κανονισμό, και κατά συνέπεια η συγκέντρωση δεν έχει τη διάσταση που απαιτείται για να υπαχθεί στους κοινοτικούς κανόνες για τις συγκεντρώσεις.

Ως εκ τούτου, οι εθνικές αρχές για την καταπολέμηση των τραστ, και ιδίως στην προκειμένη περίπτωση το Bundeskartellamt της Γερμανίας, είναι αρμόδιες για τη συγκέντρωση. Η Επιτροπή γνωρίζει ότι το Bundeskartellamt έχει κινήσει διαδικασία εξέτασης ζητώντας από τους πελάτες και τους ανταγωνιστές των εταιρειών να υποβάλουν τις παρατηρήσεις τους σχετικά με την πράξη. Εάν το Αξιότιμο Μέλος επιθυμεί να συνεχίσει τις έρευνές του, η Επιτροπή προτείνει να απευθυνθεί στη γερμανική αρχή.